**חלופות גשם ליום אני והעם בארץ**

**כללי**

במידה וביום חמישי במסע ישנו קושי בעקבות מזג אויר ישנן כמה אפשרויות. במידה והגשם מאפשר הליכה במסלול או שהוא צפוי רק בחלקו השני של היום – ימשיך היום כרגיל עם אפשרות למעגלים מרכזיים בכיתות.

במידה והגשם איננו מאפשר מסלול אנו נכנס לאתרים ומוזיאונים המחוברים לרעיון החינוכי של העם בארץ. כמובן שאתר כזה דורש הערכות שונה מהמדריך ומהקבוצה. להלן האפשרויות הרלוונטיות ליום זה:

**8. לטרון**

**תנ"ך: יהושע בעמק אילון**

**על מה אני נלחם**

האתר נמצא מדרום לעמק איילון ומחורבת עקד ישנה תצפית נהדרת על עמק איילון. את המסלול ניתן להתחיל בחורבת עקד, שבה נמצאו שרידי מבצר שנבנה ע״י בקכידס, המצביא ההלניסטי אשר הכניע את יהודה המכבי, ולסיים בתחתית השלוחה במתחם של הכפר הגדול ״אמאוס״ סמוך לבית המרחץ הרומי.

המקום מחבר אותנו לשלוש נקודות ציון משמעותיות בהיסטוריה שלנו והן:

מרדף צבא ישראל בהנהגת יהושע אחרי מלכי ההר שתקפו את יושבי גבעון. במורד ״מעלה בית חורון״ המגיע אל עמק איילון התחולל הנס המוכר **״שמש בגבעון דום ירח בעמק איילון...״** (יהושע פרק י׳).

קרב ״אמאוס״ שבמהלכו הצליח צבא יהודה המקבי להכניע, בתחבולה מתוחכמת, את צבאו של גורגיאס.

הקרב על הדרך לירושלים בתש״ח כולל הקרבות על לטרון – משטרה בריטית (שהפכה ירדנית), היושבת על הדרך לירושלים בעמק איילון.

ניתן להתרכז באחד משלושת הקרבות הנ״ל ואפשר להדריך על כולם ולקשור אותם יחד בסוף.

קרב ״אמאוס״ בפרט ומאבק המקבים בכלל משקפים מאבק רוחני בין תרבות יהודית לבין תרבות הלניסטית המבטאת את החיצוניות ואת תרבות הגוף המאוד גסה ואף מאפילה על הישגיהם הרוחניים שלא ניתן לבטלם.

ההיסטוריה שלנו עמוסת קרבות לצערנו עד היום, על מה נלחמים?

האם סיפורי הקרבות מהתנ״ך ועד היום, מחזקים את זיקתנו לארץ? מדוע?

**השפעות תרבותיות – הצצה לזהות יהודית**

במורד שלוחת חורבת עקד, סמוך לכניסה לפארק- לא הרחק מהמיקום של המוזיאון בלטרון נמצאו שרידים של בית מרחץ רומי.

**״חמישה תלמידים היו לו לרבי יוחנן בן זכאי כל זמן שהיה קיים היו יושבין לפניו, כשנפטר הלכו ליבנה. והלך רבי אלעזר בן ערך אצל אשתו לאמאוס מקום מים יפים ונווה יפה. המתין להם שיבואו אצלו ולא באו. כיון שלא באו, ביקש לילך אצלם ולא הניחתו אשתו. אמרה: מי צריך למי? אמר לה: הן צריכין לי, אמרה לו: חמת העכברים מי דרכו לילך אצל מי? העכברים אצל החמת או החמת אצל העכברים. שמע לה וישב לו עד ששכח תלמודו....״** (קהלת רבה ז׳,ב׳).

רבן יוחנן בן זכאי – רבו של ר׳ אלעזר בן ערך, אמר עליו שהוא משול למעין מתגבר, כלומר יש בו יכולת לימוד וקליטה של תורה ויחד עם זה יודע להשפיע על הסביבה. דווקא הוא שוכח תורתו וזאת משום שהיה מחובר לאמאוס המבטאת את שיא התרבות הרומית – גופנית, שם במקום מים יפים עלול האדם במקום להיות במקומו הטבעי, לשכוח את כל מהותו – תלמודו.

**מה עלינו לעשות כדי לשמר את רוחנו?**

להסתגר? או שמא לרדת אל בית המרחץ ולהסתכן בשכיחת התרבות והמהות?

ניתן לדון גם בעניין חומרת המאבקים התרבותיים ומה הסכנה בזליגה לתרבות זרה.

מאבק תרבותי מול פולשים שונים לארץ, אשר הביאו איתם תרבות אחרת, הוא מאבק של עם על

חיו הרוחניים והתרבותיים בארצו.

האם עם זקוק לתרבות אחידה ומשותפת לכל חלקי העם? האם כיום יש תרבות משותפת לכל

חלקי העם?

**המאבק על ירושלים**

חשוב להקדים ותת רקע על תש"ח, מפת החלוקה על מעמדה של ירושלים ותפקידם של הדרכים לירושלים במערכה.

לאחר מכן נספר על קרב לטרון ועל מעורבותם של חיילי גח"ל (גיוס חוץ לארץ) בקרבות תש"ח בכלל וקרב לטרון בפרט.

כמו יהודה המקבי כך גם לוחמי חטיבת הראל נלחמו על שחרורה של ירושלים, הם נאבקו על כל מה שמסמלת ירושלים. ירושלים מבטאת נצחיות, זוהי המלחמה על הנצח שלנו כעם, הנצח הזה מתבטא בתרבות ובחיי הרוח שלנו.

דיון על המניעים למלחמות ולמסירות נפש של הלוחמים בכל הדורות – מה החוט המקשר בין לוחמי יהודה המכבי ללוחמי חטיבת הראל?

האם מאבקים אלו קשורים לחיים שלי בארץ? אם כן – איך?

למה מרכזים כל כך הרבה כוחות במלחמה על ירושלים? למה כשמחליטים לעבור ממגננה למתקפה מתחילים עם מבצע נחשון – פריצת הדרך לירושלים? מה חשוב בה כל כך?

**ניתן להקריא קטע מתוך יומנה של הדסה למפל- לוחמת פלמ"ח שנפלה בקרב על לטרון:**

"איך יכלו אנשים לעבור עינויים כאלה ולשאת סבל כזה, כדי להגיע למטרתם- הארץ. קשה לי לתאר לעצמי את הדבר הזה ובכל זאת- כן היה. אנחנו באנו לארץ שלא מרצוננו הטוב , פשוט- זה יצא ככה. כמה טוב שאני יודעת להעריך את היותי כאן.

אוהבת אני את הארץ. יש שאני מתפלאת איך אפשר להיות אידיאליסט כל כך גדול, אבל זה בא מעצמו. כל דבר בארץ יקר לי, ובייחוד האדמה. לעיתים קרובות, בעבודה כשאין רואים, אני מנשקת אותה...ייתכן שזה קצת מצחיק להתלהב ככה, אבל ביומן זה מותר – נכון? הרי אתה לא צוחק עלי...?

מתוך יומנה של הדסה למפל

מה זה אומר 'לאהוב את הארץ'?

מה המשמעות של 'להעריך את היותנו כאן'?